KIRJALLINEN KYSYMYS E-0623/98 komissiolle esittäjä(t): Angela Billingham (PSE) (9. maaliskuuta 1998)

Aihe: Lapsia ja nuorisoa koskeva laki Guatemalassa

Onko komissio tietoinen siitä, että Guatemalassa vuonna 1969 laaditun ja siitä alkaen voimassa olevan lain mukaan lapsia voidaan vangita määräämättömäksi ajaksi ¨heidän omaksi edukseen¨ vaarallisiin, ahdistaviin ja huonosti varustettuihin valtion nuorisovankiloihin, joissa todisteiden mukaan käytetään hakkausta ja kidutusta? Näillä lapsilla ei ole oikeutta puolustusasianajajaan eikä itsenäiseen muutoksenhakuun.

Voisiko komissio painostaa Guatemalan hallitusta toimeenpanemaan nopeasti lapsia ja nuorisoa koskevan uuden lain, joka tekisi lapsesta oikeussubjektin, jolla on oikeus puolustusasianajajaan ja osallistua häntä itseään koskeviin oikeudenkäyntimenettelyihin?

Komission jäsenen Manuel Marínin komission puolesta antama yhteinen vastaus kirjallisiin kysymyksiin E-0623/98 ja E-0624/98 (17. huhtikuuta 1998)

Komissio kiittää arvoisaa parlamentin jäsentä hänen katulapsiongelmaa ja erityisesti Guatemalan tällä hetkellä voimassa olevaa lapsia ja nuoria koskevaa kansallista lainsäädäntöä kohtaan osoittamastaan kiinnostuksesta.

Komissio katsoo, että Guatemalan lapsia ja nuoria koskevaa lainsäädäntöä tarkasteltaessa on otettava huomioon maan hallituksen pyrkimykset panna piakkoin voimaan tuleva uusi lapsia ja nuoria koskeva laki tosiasiallisesti ja tehokkaasti täytäntöön. Guatemalan hallitus onkin aloittanut ennen lain voimaantuloa useita toimia luodakseen suotuisat olosuhteet uuden lain moitteettomalle täytäntöönpanolle ja noudattamiselle sen soveltamisesta vastuussa olevissa laitoksissa. Näitä toimia ovat tiedon levittäminen sekä kyseisten laitosten (oikeuslaitos, kansallinen lasten ja nuorten asiain neuvosto sekä sosiaalipalvelujen sihteeristö) henkilökunnan kouluttaminen ja valmistaminen.

Komissio on täysin tietoinen katulapsiongelmasta, lasten tilanteesta ja heihin kohdistuvasta hyväksikäytöstä ja muista rikkomuksista. Katulapsi-ilmiö on monimuotoinen, ja sen tunnetut syyt ovat sekä yhteiskunnallisia että taloudellisia (joukkomuutto pääkaupunkiin, perheyhteisön hajoaminen, kulttuuri-identiteetin katoaminen ja näköalattomuus). Komissio on pyrkinyt omalta osaltaan ratkaisemaan ongelmaa ja pannut alulle vuoden alusta täysimääräisesti toimineen hankkeen, jonka arvo on 2,5 miljoonaa ecua.

Hankkeesta on saatu erittäin myönteisiä tuloksia. Sillä pyritään antamaan katulapsille välitöntä suojaa ja apua, pyrkimyksenä heidän uudelleen sopeuttamisensa yhteiskuntaan, katulapsi-ilmiötä ehkäisevien toimien edistäminen, alaikäisten suojelusta vastuussa olevien julkisten laitosten vahvistaminen ja lastensuojelulainsäädännön toteuttamisen edistäminen (secretaría de bienestar social, alaikäistuomioistuin, ihmisoikeusasiamiehet).

Hankkeella on viimeksi mainitun toimen yhteydessä ja lastensuojelun parantamiseksi lapsiin kohdistuvaa hyväksikäyttöä vastaan tuettu viraston perustamista lapsiuhrien tekemiä ilmoituksia varten. Tämä virasto olisi vastuussa pahoinpitelytapausten tutkimisesta ja seurannasta tuomioistuimissa.

Komissio tukee kehitysyhteistyöllään edelleen * maan suvereniteettia kunnioittaen * Guatemalan hallituksen lasten oikeuksien suojelemiseen liittyviä pyrkimyksiä. Niinpä tarkoituksena on toteuttaa hanke, jolla tuetaan Guatemalan oikeuslaitoksen hallinnon uudistusta. Uudistuksen tavoitteena on mm. lainsäädännön, erityisesti lapsia koskevan lain soveltamisesta vastuussa olevien laitosten toiminnan tehostaminen.